
C va nagađanja, puna životne mudrosti, i sva dobrohotna 
^ navijanja, da bi se Janica ipak mogla izvući živa, a 
možda i zdrava, iz postelje', na kojoj je ležala nekih četiri pet 
nedjelja, presjekao je stari IMika Labudan, šef kuće broj 27 
na Labudan-brđu, a u selu Bikovcu, svojom dostojanstvenom, 
odlučnom izj avom: 

— Bude mri jela, to je gotova stvar! 

— I meni se vidi — provukla je kroz svoj dugački nos 
njegova prilično čađava i stara žena Kata — nema joj 
spasa! Ej sirota boga, škoda ju je, itak je još mlada ... 

Sama Janica — čula, ne čula — ležala je bez riječi, tek 
je po neki put umorno otvorila oči, prepune velike žalosti. 

Čitava se stvar razvijala prilično brzo. Dva mjeseca 
prije toga rodila je Janica dijete. Nije na žalost bio dečko, 
već curica. Curica malešna kao žemička, a glasna kao jare. 

Odležala Janica par dana u krevetu, desetak dana mu¬ 
vala se po kući, a onda je potjeraše na pašu. — Kaj bi se 
tu po hiži potezala, kakti kakva frajla! — rekla je stara 
Labudanka. 

Nije Janici bilo baš najslađe, ali tko da vječno ratuje 
s babom! Što se mora — kažu ljudi — nije ni teško. Uosta¬ 
lom, sve bi dobro bilo, da se dragi Bog umilostivio, pa da 
je dao lijepo i toplo vrijeme, ali eto udariše jesenske kiše, 
hladne i beskrajne, pa badava i ona stara golema ambrela, 
badava novi opanci, Janica se vraćala sva mokra, prozebla, 
prokisla do kosti, a plava kao šljiva. 

Ma da nije bila od neke gospodske pasmine, Janica je 
ipak bila nekud odviše tanka i fina, pa joj od tih šetnja na 
pašu stali sve jače cvokotati oni lijepi, sitni zubići, stala se 

ježiti koža, oblijevati je čas vrućina, čas ledena hladnoća, 
pa sve tako, dok joj se jednoga ranog jutra, kad je ustajala, 
ne okrenu soba oko nje i ona pade. 

Dolazile babe, pa sve složno .rekoše: — Prehladila joj se 
krv! — (Osim toga moglo- je biti i što drugo, da je nagazila, 
da su je urekli i t. đ., ali prehlada krvi bijaše glavna bolest.) 

Metali joj svakakve obloge, mazali je svinjskom i pasjom 
mašću, davali joj piti sve od kravljeg mlijeka do konjske 
mokraće, puštali joj krv, prelijevali uroke — sve, kako je >. 

koja baba ili iskusniji čovjek preporučio — ali bez 'uspjeha. 

Dolazila je i baba Rožđ. Ježovitka iz Grđijanke, pa i 
slavni Rok Ćuk; »govorili« š-u i »pregovarali«, kako god su 
najbolje znali i umjeli, ali Janiei nije- bilo suđeno da ozdravi! 

Umrlo joj u to vrijeme i dijete. Vidjelo siroče, da za nj 
nema života i da mu je samo na nepriliku. Mati ga nije mogla 
više dojiti, a kravsiko mlijeko nije mu nikako prijalo. Došli 
užasni grčevi i mala se curica preselila na drugi svijet, prije 
negoli je pravo ovaj i zagledala. Uostalom, pravo je učinila! 

Svi su joj to .odobrili, jer što će tu bez, matere!? 

Janiei međutim sve gore. Oslabila toliko, te već ni glave 
nije mogla podići, ni žlice u ruci držati. 

Sve vrućine, strahovite vrućine, pa boli u utrobi, pred 
očima sve mutno, sve drugačije. Počela je buncati i »fan¬ 
tazirati«, o nekakvim anđelima, o cvijeću, o muzici, o tam¬ 
burašima, pa opet o svom mužu Marku. Tepa ona njemu 
kao malom djetetu, pa onda spominje njegove oči sokolove, 
njegov gizdavi brk i perjanicu za šeširom. Nasmijali se koji 
put domari, makar je stvar bila žalosna, jer je sve to bio 
očit znak, da joj se mlada duša sprema na vječni put. 

Mudri i oprezni, kako su bili* vijećali su Labudani još 
tri dana, a onda zaključiše jednoglasno, da bi trebalo otići 
po velečasnoga i po doktora. 

Za doktora već kako tako, jer kad, ni Roža ni Rok nisu 
pomogli, šta bi onaj zelembać doktorski znao! Nego, tek 
toliko, da se ne bi reklo da su to propustili, pa da im ne za¬ 
mjeri koji od gospode — a s gospodom se Labudani dobro ,, 

paze — recimo gosp. bilježnik, učitelj, a naročito gosp. nad- I 

šumar, koji bi im znao reći, da su »zaluipanci i zamazanci« 
i da su »sto godina iza drugog svijeta«. 


Što se tiče velečasnog, stvar je već mnogo važnija, jer 
bi bila velika grehota, da duša ode bez svetih sakramenata 
pred prijestolje Božje. 

Spremio se dakle stari Mika Labudan na put na Bikovski 
Vrh. Uzeo u torbu luka i kruha, u usta nasuo baguša, a povrh 
toga zapalio i lulu. 

Izlazeći iz sobe, on je kritički priškiljio na bolesnicu, a 
onda skeptički i obilno pljucnuo, pa važno i zamišljeno zaki- 
rnao glavom. 

— Bog sveti zna, je li je budem jošće živu našel? *— 
rekao je rezignirano. — Morti bi dobro bilo, da se i za daske 
za škrinju propitam ... 

— Ej Bože-e, na sve se mora misliti i ob svem skrbeti, 
samo d.a' si čovek dušu spasi! — odgovorila je s uzdahom nje¬ 
gova Kata. 

Samo Janica nije rekla ni riječi. 

* 

Lijepo ti je biti malko bolestan! Tek toliko, da čovjek od 
rada nešto odahne, da umorne kosti protegne i ogrije, i da 
se malo naspava! 

Mnogo je puta to od sveg srca poželjela Janica, mlada 
snašica,. otkako se unatrag godinu dana udala za gizdavoga 
Marka, najstarijeg sina Mike Labudana. 

Na priliku, zimi. Mrkla i hladna noć još zjapi kroz mala 
zamagljena okanca, niz strehu vise dugačke ledene svijeće ili 
curi beskonačna, prežalosna kiša, čovjeku još srce i duša 
spava — o kako bi se divno spavalo! — a ono već se sa 
svog kreveta dižu, kao dvije sablasti, stari Mika i njegova 
Kata. Janica, onako u polusnu, čuje, kako stari hriplje i piju¬ 
cka i kako stara .traži žigice. Strepi Janica, jer zna, čim ta 
vještica od svekrve zapali onu čađavu lampicu, odmah će za- 
urlati, kao da viče sa drugoga brijega (a ono, krevet je iza 
kreveta): 

— Oj, Ja-no-o! Diži se! ... 

Pa ne. skoči li u isti mah, onda će i opet zagrajati: 

— Kaj se tu protežeš? Valda si se dosta nacrkevala!... 

Šta će drugo nego da ustane brzo, ali teška srca, po neki 
put bez riječi, a kadikad se na svekrvu i oštro otrese: 


I 


A kaj tu zij ate, kakti da ste v šumi! Nisi i a bormeš 
gluha!... 

Studeno je u sobi, ma da su sinoć dobro naložili onu ve¬ 
liku peć, na kojoj se suše bezbrojni, komplicirano musavi 
ojoojoi i teški opanci. Marko, Janičin muž ostaje u krevetu 
i gospodski hrče dalje, jer on je lugar, pa ga se kućni poslovi 
ne tiču. 

Spava i Jaga, žena drugoga Mikina sina, koji je u vojsci. 
Nju stara Kata ne goni, jer ona tobože kućne poslove obav¬ 
lja, a ustvari njih dvije složno drže protiv Janice. Drugi Mi- 
kin sin oženio se mnogo prije od starijeg brata Marka, pa tako 
njegova žena ima prvenstvo. I nju je svekrva prije gnjavila, 
ali otkako je došla Janica, složile se njih dvije protiv Janice i 
postale prisne prijateljice. Da se oženi treći sin, onda bi se 
protiv pridošlice složile sve tri. Stari Mika gleda to i kima 
glavom: kao u soldačiji, rekrut uvijek strada! 

Ždere to Janicu, što Jaga spava, ali od švađanja nema ko¬ 
risti. Treba ustati, nahraniti i napojiti blago, jer stari Mika 
jedamput hoće, drugi put ne će, a treći put ga reumatizam 
muči. 

Naljuti se poneki put Janica, misleći, pući će od jada, sve 
bi ih pobila, dabome osim Marka. Ali brzo je srdžba prođe, pa 
krotko, čak i veselo posvršava svoje poslove. 

Tanka je ona i slabašna. Ali visoka i strojna. Pa dok dru¬ 
ge cure i snaše teško koračaju kao medvjedi, u njenom hodu 
ima nešto ritma, možda čak i elegancije. Oči su joj plave, pla- 
vije od jasnoga neba, a za kosu rekoše neki, da je crvenkasta, 
a neki, da je zlatna ili pozlaćena. Svakako izvrsno je prista-. 
jala onom okruglom, bijelom lišcu i onim nasmijanim, ma¬ 
lim usnicama. 

Neki šumar, to jest, sam gospodin nadšumar, Markov šef 
i bog bogova, kad je vidio Janicu još kao djevojku, sav se bio 
oduševio. 

— To je cura! — rekao je on. — Vidiš li, kako je tanana, 
pa visoka, pa fina, kao breza! Upravo kao breza! Gotovo bih 
rekao: otmjena pojava! 

— Gospodin nadšumar ima pravo! — potvrdi Marko 
službouljudno. 

Naljutio se g. nadšumar. 


— Šta tu brbljaš! Otkuda ti znaš, šta je to otmjeno? 
(Marko se vojnički stavio kao kip.) Otmjeno, ha? Šta je to? 
Vidiš, da ne znaš!... Sad slušaj: što je breza među bukvama 
i graibrima, to ti je ta djevojka među tim vašim glomaznim 
curetinama!... Razumiješ li sad? 

— Molim pokorno, razumijem! 

Bio je Marko čovjek služben, pa tako je valjda i došlo, te 
je izabrao baš Janicu za ženu. Da ugodi g. nadšumaru i da 
se pogizda. pred drugom gospodom! 

Inače bijaše on svjetski čovjek, a pomalo i stariji momak. 
Mislili su već, da se (na sramotu ćaći svome i kući Labudan- 
skoj) ne će ni ženiti, kadli na čudo svemu selu on izabra Ja¬ 
nicu. Drugi je ne bi nitko uzeo, jer bogata nije bila, a onako 
tanka malo se momcima sviđala. No Marko je bio u Ame¬ 
rici, pa prošetao po čitavom svijetu za svjetskog rata, bio go¬ 
dinu dana pokusni žandar, pa šumski radnik, pa »cimerman«, 
živio neko vrijeme u gradu, bivao mnogo s pospodom, pa eto, 
on drukčije gleda na svijet! 

Konačno se smirio kao lugar Zemljišne zajednice. Položaj 
bas nije bio visok, a niti plaća velika, no lugarski šešir s per¬ 
janicom izvrsno mu pristajao, a puška, koju je nemarno pre¬ 
bacio preko ramena, davala mu služben karakter i znatnu 
važnost u selu. Mnogoj curi, mnogoj udovici, a i udatoj ženi 
zapelo bi oko za onu perjanicu, pa za one uvijek propisno 
zavinute plave brkove i za one oštre, sokolove oči. Pa kad je 
njegov izbor prošle jeseni iznenada pao na Janicu Turkovi- 
ćevu, ona se od čuda snebila, od silne sreće i ponosa zadrhtala 
i zandjemila, da poslije, kada se već snašla, sve do udaje do¬ 
dija svim curama i babama svojim hvalisanjem sa svojom 
izvanrednom srećom. _ 

Lijepo ti je biti bolestan dva-tri dana, onako ko od šale, 
ali ležati četiri-pet tjedana na tvrdom krevetu, u neprestanoj 
i nepodnošljivoj žari, tako da se čovjeku pamet muti, kad 
utroba hoće od grčeva i boli da se iskida i izgori, e to je muka 
velika, jad golemi! Pogotovu, kad Marko kao da svega toga 
ne vidi. Inače bio je on prilično dobar, tek malo strog, kako 
i treba da je pravi čovjek. Ćušio je Janicu u ovu godinu dana, 
kako zajedno živu, tek jedamput! Pa i tu je ona bila kriva, 
priznala je i sama, jer koji ju je đavao gonio, da se na tnj 
otresa, kad je vidjela, da je malo, kao reći, pijan. 

Ali sada, otkako je bolesna, dolazi on tek na ručak i na 
večeru, a i to kanda izbjegava, ništa je ne pita, niti je gleda. 
Zna ona, da on ne voli tih ženskih bolesti, mrski su njemu ti 
bolni uzdasi i ti žalosni razgovori. Sve to ona zna i razumije, 
pa zato, dok nije još bila sasvim klonula, u njoj je rasla silna, 
upravo divlja čežnja za zdravljem. A poslije, kad joj se od 
onih vječnih vrućina i strašnih bolova stala već mutiti pamet, 
kad su joj stali dolaziti neki divni, nasmijani anđeli, kad je 
sve odnekud čula tamburaše, kad se od časa do časa ona ča¬ 
đava sobetina punila svakakvim divnim cvijećem, ona je u 
lakšim momentima znala naćuliti ona dva prozirna mala uha, 
ne bi li s dvorišta čula 'krupni Markov glas, s teškom je 
mukom nadizala svoju umornu glavicu, ne bi M kroz pomu¬ 
ćeno okance gdjegod ugledala njegove krasne brkove. 

Od časa do časa njene su male, izgorjele usnice jedva 
čujno šaptale: 

— O lepi moji gizdavi mustači! Mile moje oči sokolove!.. 

i 

Stari se Mika nekako, teško otpravljao na put. Ne što on 
ne bi volio koji put odmaknuti od kuće ili što bi mu bilo teško 
gaziti ono debelo jesensko blato, nego jer se nikako nije mo¬ 
gao odlučiti, da li da uzme volove, pa da odmah doveze i 
daske za mrtvačku škrinju ili da to odgodi, kad mu snaha 
doista umre. Istina, očita je stvar, da joj spasa nema, ali 
opet ženskom čeljadetu nije nikad vjerovati. Može se naje- 
damput predomisliti! 

I stara njegova Kata mislila je tako, jer je ona uvi¬ 
jek mislila onako, kako i njen muž. Ako ne inače, a ono bar 
u njegovoj prisutnosti. 

Njegov sin Marko stajao je u suši, duboko zamišljen, mu¬ 
čeći se sastavljanjem nove klopke za hvatanje tvoraca. Bio je 
to »patent«, kojim je mislio iznenaditi gosp. nadšumara, a 
možda steći i mnogo para. 

Marko se nije pačao u domaće poslove, pa se tako nije 
izjavio, niti da se do vezu daske za lijes niti protiv toga. Njemu 
je bilo svejedno. 

Druge su njega brige trle. Svatovsko je bilo vrijeme i za 
desetak dana trebala je biti svadba kod Žugečića, u bo¬ 

gatoj kući na Zugečić-brdu. Njega, Marka Labudana, lugara 
Zemljišne zajednice, pozvali su za zastavnika. Paznata je 
stvar bila, da u tri župe nije bilo takvog barjaktara, kakav je 
bio Marko Labudan. Bio je on čovjek od oka, a kad bi pro¬ 
gutao koju litru, ni vrag ga ne bi nad vikao, ni nadskakao. 
Pun šala i vragolija, koje je pokupio širom svijeta, on je 
izazivao udivljenje u ženskog i muškog. Pa kad se još uzme 
u obzir njegov lugarski rang, njegov šešir s perjanicom, pa 
puška, onda je jasno, što je to značilo za svatove, za mladu i 
za mladenca, imati Marka Labudana za barjaktara. Da ih on 
predvodi, da on pred svatovima poigrava, da on juška i 
vrišti, kako to samo on zna! 

I sad baš u takvo vrijeme razboli mu se žena! Kolika ne¬ 
prilika! Šta će, uimre li mu u nezgodan čas? Recimo, uoči 
samih svatova. 

Udesava Marko svoju patentnu klopku, pa se sve češe iza 
uha. Jedan zaponac ne radi onako kako bi trebalo, ali još mu 
je veći jad ta njegova žena i njena bolest. 

Najbolje bi mu išlo u račun, kad bi pričekala bar dvije- 
tri nedjelje, pa onda umrla, ako već umrijeti mora. Ili da 
umre odmah! Samo da mu ne bi pokvarila te svatove, jer 
zbogom onda barjaktarija, zbogom ono veselje, pa gospodsko 
društvo (jer bit će tamo sigurno g. bilježnik, blagajnik, uči¬ 
telj, a možda i sam velečasni), zbogom dobra večerica i ono 
fino Žugečićevo vino!... 

Ne može se reći, da Marko nije volio svoju ženu i da mu 
nije žao bilo, što će umrijeti, ali opet: može li joj on pomoći? 
Pa da plače dan i noć, njojzi od toga nikakva korist! 

Dotle se njegov stari odlučio, da nabavu dasaka odgodi, 
pa otišao pješke sam s izglodanom lulom u ustima i grbavom 
batinom u ruci. 

Jednolično su mljaskali omašni opanci po blatu, a Mika 
je, pijuckajući od časa do časa, intenzivno razmišljao: što će 
i kako će. 

Ima li, na priliku, smisla zvati doktora? Pomoći j oj ne 
će, to je sigurna stvar, samo će biti više troška. Ako je vozi 
k doktoru, umrijet će putem, ako li pak doktora zove, tu mu 
konja nahrani i napoji, pa još slušaj njegove prigovore: zašto 
pijete svi iz jedne čaše, zašto jedete iz jedne zdjele, zašto 

toliki spavate u istoj sobi, zašto obojke sušite na peći? Zašto? 

Zašto? Lako je gospodi prigovarati, ali je teško siromahu 
Čovjeku živjeti! Muči se on na sve fele i načine čitavu godinu 
'i onda na koncu ništa nema! 

Bez velike muke i grižnje savjesti došao je Mika do 
'zaključka, da ne će zvati doktora. Čisto mu je odlanulo, kad 
•se tako odlučio. 

— Mili Bože, zlo ti je denes živeti!. .. Sve košta penez! 

— stao Mika opet filozofirati. Kad se đete rodi, strošek je. 

Doduše nije veliki, ali opet... Kad se sin ženi ili kći udaje, \ 

J to ti je, kakti da bi zgorel! Nek ti negdo vumre, opet strošekf 

Ljudi oće piti, oće jesti!... I 

Zna Mika, da već koji taj jedva' čeka, kad će Janica iz- 
dahnuti. Nije da bi joj želio smrt, nego kad već mora da bude, 
čovjek postaje nestrpljiv: bit će onda prilike, da malo mukte 
gucne. Jer kad mrtvoga čuvaju, moraju piti, da ih ne bude 
strah i da im noć brže prođe. Kad ga pokopaju, moraju piti, 
da sebi žalosnu dušu razgale, a umorno tijelo okrijepe, da o 
mrtvom koju dobru riječ reknu, a za spas njegove duše iska- 
pe koju kupicu vina ili rakije. 

I sam Mika je to volio! Tužne su to i čemerne dužnosti, 
ali godi čovjeku da popije čašicu-dvije. 

Tako su jednom, još prije rata, čuvali pokojnog Jakoba 
Dugijana. Leži Jakob među dvjema svijećama, a, ljudi oko 
njega sjede i piju. Piju i žene. Malo po malo s plačem i sa su¬ 
zama stao se miješati i smijeh, a neki bi već i zapjevao. 

Jedva iga utišali. Ali za koji sat zapjevaše svi — tko je za¬ 
počeo, bog bi znao — najprije neku crkvenu, pobožnu, da 

bi ispalo malo zgodnije, a onda udariše i druge pjesme, pa i 

one, što su momci iz vojske donijeli. Orila se pjesma kao u 'j 

svatovima. 

Desilo se međutim, te dva financa zalutaše negdje u 
šumi, pa noću šalabazali amo i tamo, dok nekako ne natra- 
paše na Dugijan-brdo. Idu selom, a selo spava. Tek u jednoj • 

kući svijetlo. Čuje se pjesma, graja — veselje. Poveseliše se 
financi misleći, da je svadba. Kucnu oni, otvore vrata, a ono J 

užas! Na stolu ispružio se neki suhi mrtvac, žut, ukočen, a t, 

jednim poluotvorenim okom nekako koso i vrlo mrko ški- 
lji... Prekrstio ruke ... j. 


Nema sumnje, mrtvac pravi pravcati!... A oko njega'- 
u blijedom svijetlu dviju lojanica, koje dršćući dogorijevaju,, 
ljudi izobličeni, žene raščupane, deru se, viču kao podivljali, 
grle se, pjevaju... 

Odvažni su' ljudi financi, ali im se ipak kose nakostrije- 
šiše toliko, te im se nadigle one zelene kape na glavama. 
Učinilo im se, da vide neki prizor iz drugog svijeta. Kao da 
su duhovi ili sami nečisti vragovi priredili gozbu oko odra ... 
ili su ljudi poludjeli od neke žalosti? Ili je sve to tek nekakva 
strašna prikaza? 

Bez daha i bez riječi grešni financi tresnuše vratima, pa 
pojuriše u noć, koliko su ih noge nosile. Jedva ostadoše živi 
od straha. 

Sutradan se čitavo selo smijalo (a pomalo i zgražalo), 
samo se tužna Jakobova udovica, kad se rastrijeznila, nije 
smijala, jer su joj popili sve vino. 

Sjetio se Mika toga, jer je i on tamo bio, pak je ozbiljno 
pređuzeo, da se ne bi što slično kod njega dogodilo. Glavno 
je, da se on sam ne opije. 

— Treba biti spameten! — zaključio je on gazeći ono 
debelo blato i odbijajući dimove iz svoje stare oglodane lule. 

* 

Jedna od devet »dužnosti kršćanskih« nalaže: bolesnoga 
pohoditi. 

Dobar je i pobožan ženski svijet. Može li ikako, on se 
drži zapovijedi Božjih i crkvenih. Treba doista bolesniku 
olakšati muke, prikratiti mu vrijeme, pružiti mu čašu vode, 
dati mu dobar savjet i lijepom ga riječi utješiti. 

Pravo reći, Janici zadnjih dana nije bilo ni do razgovora 
ni do utjehe... Ležala je nemoćno, sa zaklopljenim očima, 
disala kratko i teško, dok su kroz onu malu njenu glavicu 
sporo prolazile neke mutne misli, čudne i neobične slike, 
određene i nejasne želje. 

Njoj nije do posjeta. Jedino da joj Marko dođe, ali inače 
bi naj voljela mir. Samo mir i tišinu. 

Međutim žene ipak dolaze. Kako koja dospije od posla. 
Dolazi obično svaka za se, a neka ponese i dijete na ruci. 
Lica su im 'tužna i zabrinuta. Zaleti se, doduše, i neka cura 

ili mlada snaša, još sasvim neozbiljna, pa ne shvaćajući tra- 
giku situacije, uniđe bučno i nasmijana. No strogi pogledi 
starijih odmah je upokore i ona se postidi i odrveni kao kip. 

I toga su dana dolazile žene. Kako koja dođe, uzdahne 
tužno i još tužni je nazove: 

— Faljen Isus!... 

— Na sve veke budi faljen! — odgovara stara Kata La- 
budanka, kao da pamuk kroz nos provlači. 

Ona je sitna, gurava i vječno nekud čađava, kao da u 
dimnjaku spava. Od posla, razumije se, i nema kad da se 
uredi, a nije joj više do cifranja. Vrze se ona po svoj kući. 
Sve prigleda. Skokne na dvorište, svađa se s kokošima, do¬ 
ziva piliće, zagleda u štalu, pa vikne koju susjedu preko 
plota, pa se opet zaleti u sobu. 

U sobi je sumorno i nekako kiselo. Možda od onog na¬ 
poja uz peć ili od krumpira i drača, što se na peći kuha za 
svinje. 

Dva okanca, mutna i malena (toliko, da glava nešto ja¬ 
čeg kalibra ne- može kroz njih), propuštaju malo svijetla. 
U kutu do peći sjedi stara majka, mati Mike Labudana. Ona 
je slijepa, gluha i bez zuba. Nitko joj godina ne zna i ona u 
kući ništa ne znači. Vječno prede u svom kutu ili čija perje, 
i one prazne upale čeljusti neprestano nešto melju. Nitko 
se na nju ne osvrće, a ona vječno nešto mrmlja. Da li psuje 
ili se bogu moli — tko bi to znao i razumio! Do nje se uz 
peć protegao stari pepeljasti mačak (on se jedini oko 
nje mazi!) pa s njom prede u istom taktu. 

Po zemljanom neravnom podu koprca se dvoje musave 
djece Janičine jetrve Jage. Ona se natežu, dreče i natjera¬ 
vaju po sobi. S njima zajedno provodi dane i jedna pura, 
jadni .invalid, kojoj je neki ljubazni susjed prebio nogu, a 
Marko joj napravio nekakvi majstorski patentni zavoj, neku 
protezu, pa ta ćurka svečano šepa i tužno pijuče. 

Žene se na sve to ne obaziru. One posjeda ju po kre¬ 
vetima, jedna do druge, kao kokoši na grani. U posljednje 
ih vrijeme naročito interesira, da li i koju od njih još Janica 
pozna. Zato je svaka pridošlica pita milo i slatko: 

— Janek!... Oj Janica! Je li me još poznaš? ... Oj Ja- 
nek, daj me pogledaj, daj!... 


Ali Janica toga popodneva nije nikom odgovarala. Ona 
bi tek neku od njih pogledala tužno, pa odmah zaklopila oči. 

Žene bi se samo značajno pogledale i kritički zaklimale 
glavama. 

— Ej, mila moja, kaj me zbilja ne poznaš? — uzviknula 
je gotovo uvrijeđena Janičina tetića Jela. — 1 Em sem to ja, 
tvoja tetića!... 

— Morti vas i pozna — rekla je Bara Pavunčecova — 
ali joj siroti nij’ do govora, ni do razgovora!... 

— Kak samo zlo izgleda! — uzdahne druga. — Bleda 
je i žuta kakti list u jeseni! Ej, Janica, Janica, na kaj si do¬ 
šla! Da ti sebe vidiš, ne bi se poznala! Bi se, hogica boga 
sama sebe prepala!... 

Marena Brezo vka, jedra udovica, kojoj je predlani grom 
ubio muža (a koja je rado na Marka pogledavala), uzdahnu 
i reče: 

— Žene drage, ako ćemo pravo, ona nligdar nij’ ni bila 
prejaka. Ne ću ja nju ogovarjati, ali vi i same znaste, da je 
navek bila tenka i slabašna. Pak je i nadšumar rekel, da 
zgledi kakti breza ... 

— Istina, istina! — potvrdila je i tetića Jela, koja još 
nije mogla prežaliti, što Marko nije uzeo njenu kćer. — Ja 
se ni denes nemrem dosti načuditi, da je Marko baš nju 
štel zeti!... 

— Bogme, takov čovek!... Mogel je dobiti curu debelu 
kak mesaricu, pak još i bogatu... 

— E, kaj ćete, takva vam je muška pamet!... 

Prisjela je i stara Kata, pa nadošla i Jaga, druga snaha, 
koja se baš vratila s paše. 

— Oj Janek, je li ti kaj treba?... 

Ali Janica nije davala odgovora. 

— Je li ti, Janica, čuješ, kaj se mi razgo var jamo? —< pi¬ 
ta je opet Marena Brezo vka, ljubezno i preljubezno. 

— Ej, bogica boga, ona svoje misli ima! Morti se ona 
već i s ajngeli spominja... Samo da bi joj Bog i Majka 
Božja dali zdravljica! 

— Teško da bu toga! — primjećuje kroz nos stara Kata. 

— Se je vu Božje ruke. Dragi Bog se može, fala mu bu¬ 
di i dika!... 

— To se zna!... 

Onda opet stara Kata nadovezuje, kakva je Janica bila 
kao snaha. Otvoreno govoreći, nije bila baš »prenajbolja«. 
Raditi je htjela, tek je previše bila gizdava, svoje glave, a 
kojiput i oštra jezika. Mnogo nije pripovijedala niti se mno¬ 
go svađala, ali je znala dobro odbrusiti. Ipak, šteta ju je, 
jer je mlada, pak bi se popravila. 

Malo po malo prijeđoše žene na drugi razgovor: o koko¬ 
šima, o predivu, o muževima i susjedama. Dok su one-tako 
pričajući zaboravile na bolesnicu, da je bodre i tješe, Janica 
najednom uzdahnu i mučno prošapta: 

— Marko... ja-bu-ko ... moja! Zovete mi Marka! — 

Potrčala jedna od njih na vrata. 

— Oj Marko! Janica te zove!... Žuri se!... 

— Bum došel već! — otresao se on. Nije on to volio, pa- 
gotovo. Osim toga nije imao ni kad, jer je baš svršavao tu 
svoju patentnu klopku za tvorce. 

Zagledala se Janica u vrata, ne će li Marko doći. 

O, koliko je tuge, koliko beskrajne žalosti i najnježnije 
čežnje bilo u onim divne plavim, djetinjskim, a tako umor¬ 
nim očima! 

Ali Marko nije dolazio. 

I najednom se te prekrasne i prežalosne oči, koje su se 
već stale zaklapati od napora, naglo i silno otvoriše. Zjenice 
se raširiše u užasu jednom, divlje, prenaraženo, kao da su 
ugledale nešto neviđeno strašno. 

Žene su osjetile, da je u sobu došla Smrt. 

— Joj, žene, Janica umire! — viknu Jedna. 

— Svecu! — zavapi stara Kata. — Sveću! Jaga, brže 
daj sveću!... 

Poletjela Jaga, da nađe svijeću. No prokleta škrinja 
nije se dala otključati. Priskočiše druge u pomoć, priskočila 
i stara, otvoriše škrinju, ali sVijeće nema. 

Stala stara psovati, vikati, očajavati: 

— Gde je sveća? Gde je sveca, za pet ran, Božjih? Sa¬ 
mo da nam ne vumre brez sveće!... Bu nas dragi Bog! 
(Velik je to grijeh pustiti nekoga da umre bez svijeće, da 
mu duša ostane u mraku. Čijom se to krivnjom dogodi, taj. 
će se teško moći »uzveličati«, t. j. doći u diku nebesku.) 


Zagledala Jaga iza greda, pa u krevete, pod jastuke, a 
stara poletjela dotle do Janice sva očajna, izvan sebe. 

Djeca na podu prestala se igrati i prestravljena zanije- 
mila od čuda. Ona šepava pura digla glavu, izbuljila oči, pa 
stala poplašeno, zloslutno pućkati i pijukati. 

— Oj Janek, Janica draga, — vapila je stara Labudan- 
ka, — naj mi mreti, dok ti sveću ne zapalim! — preklinjala 
je ona nju. — Janica mila, naj mi brez sveće mreti, ne bu ti 
dušica puta videla vu nebeske dvore!... 

Ali Janica kao da se nije na to osvrtala. Njen je pogled 
bivao sve tvrđi, sasvim ukočen. Njene su ruke klonule, sla¬ 
bašne i prozirne, a iz lijevog oko odronila se jedna bistra 
suzica. 

Kad se svijeća našla, bilo je već kasno. Janica je bila 
umrla. 

Žene su kleknule, i topli, pobožni očenaši zabrujaše kroz 
sumornu i kiselu atmosferu bolesničke sobe. 

Zapalili su svijeću, iako je bilo kasno, a stara Labu- 
danka nije mogla da se smiri. 

— U-u! Bože-e, Bože-e!... Se bi dobro bilo, samo da 
nij’ brez sveće mri jela... Bogdki dragi, oprosti mi moje 
teške grijehe!... 

* 

Marko je upravo dovršio svoju patentnu klopku i digao 
glavu, kad je ugledao, gdje se s njegove kućne strehe po¬ 
digla bijela gulubica. Podigla se i otprhnula naglo i nestala 
u mutnom jesenskom nebu. 

Kako u čitavom selu nitko nije imao bijelih golubova, 
Marko se odmah dosjetio, što se dogodilo. Znao je on, da je 
to bila dušica njegove Janice. 

Pa premda je time bilo riješeno krupno pitanje (hoće 
li ili ne će Žugečiću na svadbu), iako je bio oslobođen ve¬ 
like kućne nevolje, pa bi morao upravo odahnuti (jer nema 
goreg, nego duga bolest u kući), ipak se na njegovu oporu 
dušu svalilo nešto teško i žalosno. 

Na dnu njegova snažna srca nešto ga ljuto bocnulo. 

Uto je izišla Marena Brezovka, ona, kojoj je grom ubio 
muža (a kojoj se Marko već odavno ugnijezdio u glavi i 
srcu). 

Izašla je ona, sva uplakana i žalosna. 

— Oj Marko, Marko! — zavapila je čemerno. — Žena ti 
je mri jela!... 

Izvukla se i tetića Jela, nesuđena mu punica, pa je jed¬ 
nako tužno, ali s nekim naročitim akcentom nadodala: 

— Ej, Marko, nesretni Marko — sad si udovec!... 

On se smrknuo i bez riječi unišao u kuću. Tu je stao 
kod vrata, pognuo glavu, prekrižio se i bacio skrivećki plahi 
pogled na mrtvu ženu, štono je bijedna, još mnogo sitnija i 
tanja ležala na tvrdom krevetu, ispružena i nepomična. Za¬ 
čudio se i prenerazio, koliko je u bolesti propala, jer je do¬ 
sad pravo nije n;i vidio. 

Oko njenih malih usana opazio je neki čudni podsmijeh. 
Neki smiješak, pun žalosti i prijekora. 

Spustio je glavu niže, a oči upr’o u pod, dok su mu usne 
automatski šaptale »očenaš«. 

* 

Tužni jesenski vjetar donosio je s Bikovskog Vrha glas 
zvona, koja su zvonila za pokoj uboge duše Janičine. Kiša 
je sitno sipila kao magla, a kroz selo na Labudan-brdu sporo 
su se vukla kola s Janičinim lijesom. Bio je pokriven šare¬ 
nim peškirima i lijepo izvezenim zaslonima, a kako je put 
bio loš i razvaljen, njihao se lijes s Janičinim tijelom kao 
na valovima. 

Kola su vukli Rumen i Rogec, dva volićka Labudanova, 
a vukli su ih lako, kao da4 nije onoliko blato. (To je najbolji 
znak za Jani činu dušu, jer kad je na pr. umr’o stari Rok 
Matušin, premda je cesta bila suha, nisu ga četiri vola mo¬ 
gla izvući, sve dok nije velečasni došao i blagoslovio — ali 
Rok je bio poznati grešnik). 

Uz volove je stupao stari Mika Labudan. Bio je umoran 
i pospan. Čitavu je noć probdio, sve u razgovoru s ljudima i 
ženama, točeći i dijeleći od časa do časa svakome po čašu 
vina. Bio je u tom poslu oprezan, tako da su svi ostali više 
manje trijezni, a njega samoga uhvatilo tek negdje ujutro. 
Zato je, prije negoli je pošao na groblje, stavio u unutarnji 
džep bočicu šljivovice, da se putem krijepi. 

Stara njegova Kata ostala je kod kuće, da kuha večeru 
za karmine. Sva je sirota bila smućena. Kud je i sama bila 
očajna, što je Janica umrla bez svijeće, tud je još stigao i 
velečasni malo iza Janičine smrti. Dojahao on na svojoj kra- 
katoj i repatoj bedeviji, noseći presveti sakramenat u ruci. 
Bedeviju je vodio zvonar Janko, cinkajući tako milo i sve¬ 
čano, da se sve križalo i klanjalo, kud god je velečasni s otaj¬ 
stvom prolazio. 

Dojahao dakle velečasni, pa s konja upita: 

— Gdje je bolesnica? ... 

— E, mrijela je! — pokunjeno, postiđeno i poplašeno 
odgovaraju ukućani. Savila se stara Labudanka, kao stara 
šljiva, pa sve kroz nos mrmlja neku ispriku, da tko bi to 
mislio tako brzo, pa ovo, pa ono... A velečasni se raspalio: 

— Sram vas bilo, - vi nesretnici! Zar sam vas ja tako 
učio? Vi i ne znate, koliki ste grijeh navukli na duše svoje! 

Od svega toga, pa od probdjevenih noći, od popita vina 
i rakije, stara je Labudanka bila sva smetena, tako da se 
njen Mika ozbiljno bojao, kakvu li će večeru spremiti i ne 
će li je one babe, što joj pomažu okrasti. 

Iza lijesa stupao je Marko, mrk i ozbiljan, s velikim, 
ali nerazapetim kišobranom u ruci. Uz njega je išao i njegov 
brat od strica, a iza njih sve sama ženskadija. Nije ih bilo 
mnogo: mati i sestrica Janičina, pa jetrva joj Jaga, pa tetića 
Jela, Mara Brezovka i još dvije-tri babe. 

Tiho je odmicao sprovod kroz selo, pa kako je prošao 
kraj koje kuće, žene bi iz škafova izbacivale vodu. 

— Hajđ, Rumen, hajd, Rogec! — oglasio bi se od časa 
do časa stari Mika, pa bi onda kradom gucnuo rakijice. 

Bijaše duboko tronut. Jer ipak je Janica bila dobra, a i 
mlada je bila. Šta, svega ako je imala osamnaest godina! Ta¬ 
ko mlada, pa pod ledinu! 

No bijaše i žedan, neobično žedan. Što je njegov dugački, 
čupavi brk bio vlažniji, Mika bijaše žednlji, ujedno i sklo¬ 
niji dubokom razmišljanju. 

— Kaj ćemo,, kad je sudbina takva!... Je li svi moremo 
biti srećni? —- pitao se on i odmah odgovarao kratko i de¬ 
cidirano: 

— Ne moremo!... To ti je tak, kak da ni svi nemremo 
biti bogati niti svi gospoda! Dragi Bog zna vre, zakaj je to 
tak uredil, pak nek se vrši volja Boža!... 

Dugačak je to bio put, jer je od Bikovca do Bikovskog 
Vrha jedan sat hoda. 

Žene su iz početka glasno plakale, a onda sve tiše, neke 
su molile krunicu, a na po puta sve su tiho i mirno vodile 
svoje razgovore. 

Marka je mučila želja za cigaretom. Zato je zaostao 
malo iza žena ,s Ivanom, bratom od strica, pa smotali svaki 
po cigaretu, zadimili i pošli lagano za ženama. 

— Buš išel Žugečićima na svadbu? — pitao ga Ivan. 

Smrknuo se Marko i malo se kao posramio. 

— A kaj ja još znam! — rekao je odbivši nervozno dim. 

— Žugečićima je jako stalo, da dojdeš!... 

— Znam, ali... 

— Pa, kaj ne bi išel? ... Dotle prede osem dan... Pa 
onda to je i drugo selo! 

Marko se samo suho nakašljao i nije rekao m riječi. 

Kad stigoše na Bikovski Vrh, Marko je, ispušivši već i 
drugu cigaretu, zlovoljno odbacio čik, pa pristao opet iza 
lijesa, dok se Ivan požurio naprijed, da obavijesti veleča¬ 
snoga. 

Tužno su zvonila zvona na bijelom tornju one male 
lijepe crkvice. Tužno su zvonila, i njihovi leluja vi puni zvuci 
lomili se nad raštrkanim, pogurenim kućicama, gubeći se 
kao crne ptice u tmurnim oblacima. Hladna je bila jesen, pa 
je ta pjesma bila još žalosni ja i srca se još većma rastužila. 
Žene ponovo zaplakale. Stari Mika povukao još jednom iz 
svoje boce, otr’o čupavi brk, pa s dubokim uzdahom opome¬ 
nuo svoje spore volićke. 

— Hajd, Rogec, na, Rumen!... Hajd!... 

Sasvim mu se neobičan činio taj Bikovski Vrh. Ne¬ 
kako, kao da je velik, a tužan sve tak... 

Dočekao velečasni sprovod, blagoslovio lijes, blagoslovio 
grob i otišao. (Za paradni sprovod nisu Labudani imali no¬ 
vaca. Malo tko si je to mogao priuštiti.) 

Odnesoše lijes do groba, došao zvonar i crkvenjak, pa 
oni s jedne, a Marko i Ivan s druge strane postaviše se, 
prevukoše užeta, te nakon opsežnog pregovaranja spustiše 

škrinju u uzani grob. Zakukaše žene, zacviliše sestrice i ma¬ 
ti, i grude teške i mokre zemlje počele se rušiti u grob, mu^- 
klo udarajući o drveni, goli sanduk. 

Na cesti ispod groblja stajao je stari Mika kraj svojih 
volova. Rastužio se i on. 

— Ipak mi je dobra bila! Vredna je bila, Bog joj daj 
dušici lehko! Kulako je puti mesto mene blago naranila i oči¬ 
stila, štalu osnažila ... 

Tvrd je. inače i mrk bio Mika Labudan, ali sad se je raz¬ 
nježio. Možda i zato, što je boca bila već prazna. Osjetio on 
potrebu da i on pođe na grob, da svojoj snaji baci grudicu 
ilovače, da joj grobić blagoslovi. Zamolio nekog znanca, da 
mu na volove pripazi, a on sam se uspeo na groblje. Malo 
se zanosio u hodu, malo je posrtao, spoticao se preko zaraslih 
humaka, ali je ipak stigao. 

— Ej Janica, draga moja snejo! — zavapio je on nag¬ 
nuvši se nad raku — mirno tu počivaj i naj mi nikaj za zlo 
zeti! Znaš, čovek je star, pa je i koji put zločest... Ej, du¬ 
šica moja mila ... daj da ti i ja grudicu zemlje bacim!... 

Nagnuo se stari, ali malo previše. Skliska je bila i mo¬ 
kra ona teška ilovača, a njemu tako mutno i čudno pred 
očima. I omaknu se stari Mika. Tek jeknu preplašeno: — A 
joj! — i već pade naglavce u jamu. 

Zastade svima dah. Zalediše se žile. Strašno, strašno! Da 
to nije prst Božji? ... Kuda to sluti? ... 

No nije bilo ništa. Jer stari je Mika doduše bolno i pre¬ 
strašeno, ali snažno povikao: 

— A joj, vlečete me van! Ne ću ostati v grobu — još 
ne — još ne!... 

Izvukoše ga teškom mukom, blatna, musava, prestra¬ 
vljena. Kao da je došao s drugog svijeta. 

— Ajd, fala Bogu — nisam; ostal... Aj Bože moj!... 
I tak je lapše na oveme svetu!... 

Lagano se povorka vraćala kući, a stari Mika zaostao 
idući s volovima. Oporavljao se polako od pretrpljenog 
•straha. 

Kiša, hladna jesenska kiša, stala je curiti sve jače i sve 
tužnije. Kisnuo je Bikovski Vrh i one sure drvenjare se 
zgurile kao pokisle kokoši. Žene su capkale po blatu, a 
stari Mika sjeo na kola i potjerao volove. 

Njemu je ipak bilo lijepo. Bilo mu je milo, što je živ, pa 
kad se sjetio Janice, koja je ostala u onoj blatnoj jami, 
upravo mu se od srca otelo: 

— Tužna moja Janice, baš ti mora ružno biti!... 

♦ 

Općenito se priznavalo, da su svatovi kod Žugečića iz¬ 
vanredno uspjeli. Tu se jelo, tu se pilo, pjevalo, igralo, a 
kako je red, bilo je i tučnjave. Bogata je bila kuća. Ne samo 
po zemlji, jer po samoj zemlji, ako je i nje bilo prilično, ne 
bi svadba bila tako svečana ni gozba tako mrsna, jer tko na" 
Bikovskim Goricama samo od zemlje živi, taj je sretan, ima 
li kukuruznog tvrdog kruha, ima li graha i krumpira, a za 
meso se i ne pita. Na svadbama pak na stolu se izreda se¬ 
dam, osami jela, a to sve neke čorbe, u kojima tek izvježbano 
oko može da uhvati kakav komadić mesa ili slanine. No kod 
Žugečića bilo je mesine u izobilju, bilo je i rakije. Zato su 
bili sretni i blaženi oni, koji su imali priliku da tamo omaste 
brk i okvase grlo. 

Dolari su to donijeli! Dolari i tvrdi žuljevi na rukama 
Tome Žugečića, koji ih je zaradio u blaženoj Americi. 

Kako da u takvu kuću ne ode na svadbu Marko Labu- 

dan? Pa da su mu tri žene umrle u isti dan, on bi otišao. 

Svaka čast ženama, ali ima toga zelja na pretek! 

Izvrstan je bio zastavnik taj Marko! A nije to bila laka 
stvar. 

U Bikovskim Goricama ne voze se svatovi, pa ni oni 
najbogatiji. Tko da se vozi onim teškim, blatnim putovima, 
gdje se točkovi zarežu do osovina, pa po onim bregovima i 

šumama?! Imadu ljudi dobre noge, pa su na njima i sigur¬ 

niji. Konji se mogu poplašiti, kočijaš opiti, pa eto nesreće. A 
ovako pješice, padneš li, lako se digneš ili te drugi podignu. 
Ide se dakle pješke, a barjaktar vodi. 

Vodio je Marko svatove gizdavo i pregizdavo. Na du¬ 
gačkoj motci privezane silne marame, šarene i svilene, pan- 
tljikama i trobojkama ni broja se ne zna, a na vrhu pozla¬ 
ćena jabuka s ružmarinom. 


Odostraga muzika: dvoje gusle i dvoje tambure, a nije 
manjkao ni silni bajs. Ciče 'gusle, sve čovjeka u srcu i u ta¬ 
banima nešto škaklja, one tambure divno sekundiraju, dok 
bajs u dubokom basu kao medvjed: brunda, brunda... 

Pred Markom ide dečkić mali, brat mladenkin, pa još 
jedan deran, nešto veći, obojica s velikim peškirima preko 
ramena, poigravaju sitno, okreću se kao na žici. Ali njih 
nitko i ne gleda. Sve gleda u Marka. 

Istim putem, kojim je prije osam dana sprovađao svoju 
Janicu, vodi sada svatove. Šešir, na kome se uz perjanicu 
vije još i ružmarin, naherio bećarski, preko ramena prebacio 
prekrasni, šareni ručnik', a u ruci mu zastava. 

Poigrava Marko, vrti se, sve sitno nogama veze, da onda 
divlje poskoči, sve po taktu muzike i onih ludih gusala. 

Ali kad uđoše na Bikovski Vrh — onda je trebalo po¬ 
kazati, tko što zna i umije i čija se svadba slavi. 

Zaciliknuše gusle, zavrištaše snaše i cure, zavitlao Mar¬ 
ko zastavom, pa se one pantljike zalelujaše divlje, a kad je 
on još zajuškao, zaurlao, što ga je grlo nosilo, eh onda je 
sve živo na Bikovskom Vrhu poletjelo, da vidi svatove!! Ne¬ 
ka se zna, da Tomo Žugečić, najbogatiji i najpametniji od 
svih Amerikanaca, ženi sina. 

Večera je bila izvrsna. Bilo je doduše i tu deset čorba, 
ali je bilo u njima i obilje mesa, bijaše i kolača za ženska- 
diju, a svi od bijelog brašna.,Bilo je i vina, pa se oštro pilo. 

Velika soba sva nagruvana i zvanim i nezvanim gosti¬ 
ma. Oni, što- nisu mogli u kuću, ti se navališe na prozore, pa 
zijevahu gledajući druge sretnije, kako se časte. 

— Čuješ, Joža, daj meni komad mesa!... 

— Kaj ne bi meni dal kupicu vina? Baš sem žeđen!... 

A ovi unutra podašni, dobro raspoloženi; a napokon i 
nije njihovo. Ima Toma Žugečić! 

Od gospode je bio samo gospodin blagajnik i pisar op¬ 
ćinski, pa tako je i Marku cijena porasla. 

Bila je ovo već druga noć, kako se pilo. Prvu noć kod 
cure, a kod momka ima da bude, dokle tko izdrži. Marku 
grlo već ohrapavilO', ali ga nije izdalo. Pjevao je on, da se 
sve orilo. Vodio je pjesmu, kao nekoć u vojsci, kad su išli 
na frontu. 

Snaše i cure pomamile se za njim. 

— Ej, Marko, sad si udovec! —• veli mu jedna, sva zaja¬ 
purena udovica. Neka pak cura, kojoj je vino dalo prilično 
hrabrosti, pitala ga izazovno: 

— Bute se skoro ženili? ... 

I on se pomamio za ženskadijom. Igra on s njima, štipa 
ih, natjerava, ljubi — čitav rusvaj. 

Poprijeko ga gledahu momci sa Žugečić-brda. Ispočetka 
mučahu još, a onda stali da ga guraju — sve kao slučajno. 
Podmeću mu noge, staju mu na prste, gruvaju ga laktima. 
On to sve opaža, ali čeka. Još je malo trijezan i priseban. 
Sam je u čitavom društvu. Od njegova sela baš nikoga, pa 
mu je nezgodno. Ni puške nije ponio, bojao se: ukrast će mu 
je tko, jer u svatovima se nemilo krade. Trebalo bi mu sad, 
da im on pokaže. 

Zabava bila sve življa, sve veselija, žene sve luđe. Lju¬ 
di zagrljeni, pjevaju i urliču, žene i cure raščupane i zaja¬ 
purene samo bi se ljubile, lete na muške kao obadi na 
volove. 

Najednom prasnu ćuška, kao da se zdjela razbila. Pra¬ 
snu zaušnica, i netko se nađe na zemlji. Vrisnuše žene; ušutje 
muzika. Sta je? Šta je? ... 

Marko Labudan odalamio jednog Žugečića, i ovaj se 
svalio kao klada. 

— Kaj buš ti mene? Znaš li ti, gdo sem ja, da ti boga 
lopovskoga!... 

Stenjući i blijed, izgubljenih očiju dizao se mladi Žu- 
gečić (iz druge kuće na Žugečić-brdu). Bacio bi se on na 
Marka, ali se ne usuđuje. 

— Zakaj si ti mene? A? ... 

— Buš li ti mene u rebra, kaj? 

— Mir, dečki, mir! — zaklinjao je Toma Žugečić. 

— Mir, dečki, mir! — prihvatiše i drugi. 

Ali teško je bilo smiriti uznemirene duhove. Pokušaše 
zaokružiti Marka, no on, vješt i oprezan bojovnik, privukao 
se leđima uza zid. Prijeteći strijeljalo ga bezbroj izbače¬ 
nih, divljih očaju, rušili se bogovi i sveci, stradavali očevi i 
majke, dizale se šake. 

I najednom, kao zrele kruške kad vjetar dune, stadoše 
po Marku i po njegovoj tvrdoj glavi padati pesnice, kvrga- 
ste, žuljevite i crne. Odletio mu gizdavi lugarski šešir s per¬ 
janicom, raščupala mu se pažljivo uređena frizura, zatutnji- 
la glava kao bačva. 

Potrajalo to sekundu dvije, a onda Marko zaurlao kao 
zvijer, razmahnuo rukama na obje strane, povaljao ono 
nekoliko slabijih, dohvatio stolicu i prokrčio sebi put. 

Zagrajaše i zalelekaše žene, srušiše se stolovi, prolilo se 
vino, urlik, cika, kletve prolomiše se, kao bura iznenada. 

Majstor je bio Marko! Ma da mu se mutilo od silna 
vina, on je znao, da mora spasiti živu glavu. Zavitlao stoli¬ 
com, srušio lampu, jednu, pa drugu, pa onda kroz mrak, 
kroz užasan mrak, mlateći oko sebe, rušio sve, što mu je bilo 
na putu, i sretno ispao napolje. 

— Sad bute vi znali, ko je Marko Labudan! Pričekajte 
samo jednu vuru, dok ja z mojom duplonkom dojdem, da 
vam boga vašega! — dobacio im odjurivši u noć. 

Poletješe neki za njim, ali našavši se u mraku, pred 
šumom, odustaše od opasne borbe. 

Gorjelo je u Marku. Gorjela je rakija i vino i straho¬ 
vita srdžba. Oni njega, Marka Labudana, lugara, ovako ope- 
rušati! I šešir mu još zatrajaše! No, on će im, pokazati! 

Noć je bila velika. Nebom se ganjali oblaci, a između 
njih drhtale rijetke zvijezde. Staze su bile skliske. Marko je 
padao, ali se i dizao i oštra koraka najprečim putem jurio 
kući, na svoje Labudan-hrdo. Pušku samo da uzme, pouzda¬ 
nu svoju dvocijevku, pa da ih postrijelja kao zečeve. 

Tutnji mu glava, žari ga jedan jači udarac iznad lijevog 
oka, koje mu neprestano suzi, ali mu nije žao — tek šešira 
im ne može oprostiti. 

Iza oblaka pomolio se mjesec, upravo polovica mjeseca. 
Razli se blaga mjesečeva svjetlost poljem i osvijetli stazu, a 
Marke obodren požuri korak. 

U- daljini sjali su se prozori na Žugečić-brdu, još se čula 
neka potmula graja, pusti lavež pasa — inače ništa. 

Tišina. Noć! 

Zašao Marko u šumu, poznatom stazom, i tu mu je mje¬ 
sečina više smetala nego koristila. Sjene se pružile čudno- 

vato, grmlje se činilo strašno, i on je teško razaznavao sta¬ 
zu. Desilo mu se, te je preskočio neku grabu, a ono nije 
bila graba, već sjena kakve bukve. 

N>ajednom, kad je bio već pri izlazu iz šume, pa da uda¬ 
ri na svoje Labuđan-brđo, on zastade. Zaustavio se, ne od 
svoje volje, već preneražen, zgranut razrogačio oči, zaustavio 
dah. 

Na pedeset koraka, prema samom kraju šume, stajala je 
sva u neko zlatno, prozirno, drhtavo tkanje odjevena nje¬ 
gova žena. Njegova pokojna Janica. Ona ista, koju je pred 
osam dana sahranio. 

To jest, ne ona ista, već nekako drukčija, ali opet ona. 
Visoka je bila, bijela je bila i tanka... Strašno je visoka 
bila... Stajala je mirno i smješkala se čudnovato, onako 
nekako kao i onomad, kad ju je ugledao na krevetu, uko¬ 
čenu i mrtvu. 

Da li je šutjela ili je nešto šaptala ili je to šuštalo lišće 
— toga nije mogao Marko razabrati. Samo on se ukrutio, 
odrvenio, pa ni makac. Koljena klecnuše, grkljan se stisnuo, 
srce se steglo, pa onda ludo zakucalo, zatreptalo, kao da će 
kroz grlo. 

Je li to ona? Je li to doista ona? 

— Janica, kaj si. . . ti to? —• promucao je Marko, ali 
mu se jezik zapleo, zubi zacvokotali. 

Nikakva odgovora. 

Suho lišće na zemlji šuškalo čudesno, neobično, drvlje 
se ustremilo strašno, dublje u šumi zahuknula sova, a Ja¬ 
nica, pokojnica, stoji prozirna i bijela, pa kao da se niiše u 
bokovima, kao da joj se vjetrić poigrava onom zlatnom, 
crvenkastom kosom. Kao nekoć, kad je kao cura navrh 
brijega, pokraj šljivika, dočekivala svoga Marka, nasmijana 
i sretna. 

Janica, pokojnica, stoji eto i šuti. Ah, da progovori bar 
riječ, pa da. je nestane, ali ona stoji sveđ na istom mjestu i 
smješka se. Podsmijeh je taj užasan. Od njega.se diže kosa, 
dršću i trepeću noge, nestaje dah. 

Prostajao Marko dugo tako, naslonjen, upravo prikovan 
uz neki grab, pa ni da se makne. Ni okom da trene. Znao 
je, kad bi stao bježati, ne bi se zaustavio tri dana! Poludio 
bi od grozote. 

Napokon zapjevaše pijetli u njegovu selu. Zvijezde i 
mjesec problijediše. Oblaci, koji su se nebom ganjali, rastr¬ 
gani i teški, pa i nebo samo, -stadoše se zračiti, lagano 
vedriti. 

Ptice zažvrgoljiše u gnijezdima, šuma oživjela, zamiri- 
sala, odahnula, a Marko stoji sveđer na istom mjestu i gleda. 
Gleda sve šire, sve benastije, i sad opet ne vjeruje svojim 
očima. Trlja umorne oči i opet bulji. 

Ta to nije pokojnica, ta to nije Janica — bijaše to tanka, 
vitka, visoka breza, na samom obronku šume! 

Posramio se Marko, nasmijao se kiselo i preko volje, 
opsovao nešto krupno, pa onako gologlav, raščupane kose, 
okrvavljen pojurio iz šume. 

Spustio se niz brdo, pa se opet stao penjati uz živice, 
kroz šljivike, kao tat — samo da ga nitko ne vidi!... Zavu¬ 
kao se na sjenik i zaspao, zahrkao gromko. 

Mutno i teško mu bijaše sutradan u glavi. U ušima 
brundao je bajs još uvijek onaj svoj stalni: — bruda — 
brunda. . . tutnjili su još i teški udarci, naročito onaj nad 
lijevim okom. Gorjelo je grlo od vina, od duhana i .od 
juškanja. 

Umio se Marko, stavio na glavu šešir — nekakav stari, 
otrcani, bez perjanice i pošao u šumu. Ponio sjekiru. Mrk, 
ljut, krvavih očiju. Nitko ga nije ništa pitao. 

Na obronku stajala je breza. Visoka, tanka i prava. Na 
njoj još nekoliko listića, žutih,, crvenkastih, uvelih, zlalilo se 
na onom jutarnjem jesenskom suncu. Oko nje i iza nje 
stajala je šuma. .Velike i snažne bukve, čvornati i grubi 
grabovi. Hlad i tišina. 

Lišće je padalo tiho i monotono. 

Kad je Marko stupio u šumu, prhnuo je crni kos i 
zakliktao uplašeno. S vrha velike bukve lagano i gospodski 
sletio je širokim krilima silni jasreb, pa visoko zaokružio 
povrh šume. 

Zaustavio se Marko pred brezom i pljunuo u dlanove. 
Posjeći će je, da ga više ne sjeća sramote, da ga više ne 
plaši... Omjeri je krvavim okom, a ona stoji visoko, vitka i 
prava. Bezazleno mu se učini to fino, nježno drvo s bijelom, 
tankom, skoro svilenom korom. Tako je bila mila ta breza, 
tako fina i lijepa! Kao neka svetica .. . 

Nije li to možda ipak njegova pokojnica, Janica? i - • - ' 

Zadrhtala mu ruka i nemoćno se spustila. Okrenu se 
naglo Marko, ispane iz šume, pa udari kući. 

Sve je bilo tako nejasno, tako mutno i mučno u njego¬ 
voj glavi, te mu se još većma zamutiše one njegove nekoć 
slavne, jasne sokolove oči. Objesio se, tužno i nemarno, onaj 
još jučer gizdavi brk. 

\ SLAVKO KOLAR 

Pripovijetke Slavka Kolara često su prožete humorom ili 
š t satirom, te je on jedan od najznačajnijih humorista u suvremenoj 

našoj' književnosti. 

Rođen je u Palešniku, kraj Garešnice, 1891. Svršio je gospo¬ 
darsku školu u Križevcima, a zatim je nastavio usavršavanje 
, svoje agronomske struke U Francuskoj. Službovao je na' državnim • 

imanjima. ' 

Objavio je ove knjige pripovijedaka: »Nasmijane-pripovijesti« 
(1917), pripovijetku »Breza« (1929), »Ili jesmo ili nismo« (1933), »Mi : 
smo za pravicu« (1936), crtice i feljtone »Perom i drljačom« (1938), 
»Natrag u naftalin«. (1946), »Glavno da je kapa na glavi« (1956).? 
Izišlo je i nekoliko izdanja njegovih izabranih pripovijedaka. 

Kolar je napisao i nekoliko djela za kazalište: »Narod je: 
strpljiv« (1947), jednočinku »Laci Baći« (1949) i »Svoga tela go¬ 
spodar«, po kojoj je napisao i scenarij za film pod istim/ im ehom. 

Kolarove pripovijetke su prevedene i na više evropskih j 
jezika. , : 

Pripovijetka »Breza« jedna je od najljepših što ih je Kolar 
napisao. 

